KIRJALLINEN KYSYMYS E-3388/02 esittäjä(t): Stavros Xarchakos (PPE-DE) komissiolle. Yhteisön varojen käyttö kansalaisten palvelukeskuksissa sekä kunnallisissa ja lääninhallintojen alaisissa yrityksissä Kreikassa.



Virallinen lehti nro 161 E , 10/07/2003 s. 0088 - 0089



KIRJALLINEN KYSYMYS E-3388/02 esittäjä(t): Stavros Xarchakos (PPE-DE) komissiolle (28. marraskuuta 2002) Aihe: Yhteisön varojen käyttö kansalaisten palvelukeskuksissa sekä kunnallisissa ja lääninhallintojen alaisissa yrityksissä Kreikassa Komission jäsen Michaele Schreyer lähetti ystävällisesti 15. lokakuuta 2002 kirjallisen vastauksen kysymykseen E-2321/02(1), joka koski sitä, etteivät kreikkalaiset viranomaiset olleet julkaisseet Euroopan neuvoston Greco-ryhmän (Groupe d'Etats contre la Corruption) raporttia, jossa esitetään mitä epäsuotuisampia toteamuksia koskien Kreikan julkishallinnossa ja paikallishallinnon instituutioissa esiintyvää korruptiota. Voisiko komissio kertoa, onko sillä tietoja henkilöstön rekrytointitavoista ja kansalaisten palvelukeskusten perustamiseen myönnettyjen yhteisön varojen käyttötavoista Kreikan lääneissä ja suurlääneissä? Noudatetaanko avoimuutta ja yhteisön määrärahojen asianmukaista käyttöä koskevia perusperiaatteita? Onko komission tiedossa valituksia kansalaisten palvelukeskusten virkailijoiden sopimusten myöhemmäksi päiväämisestä, ja mihin paikallishallinnon elimiin ne kohdistuvat? Onko yhteisön määrärahojen käyttämisestä kreikkalaisten paikallishallintoelinten kunnallisiin yrityksiin (esimerkiksi kuntien tietokoneistusyrityksiin ym.) mitään tietoja? Minkä kunnallisten tai lääninhallintojen alaisten yritysten (nimeltä mainiten) kohdalla on todettu ongelmia määrärahojen käytössä ja avoimuuden puutetta menettelyissä? Koska Euroopan unioni tarkalleen sanoen aikoo suorittaa lisätarkastuksia ja missä Kreikan kunnissa, lääneissä tai suurlääneissä (nimeltä mainiten)? (1) EYVL C 155 E, 3.7.2003, s. 12. Michel Barnier'n komission puolesta antama vastaus (22. tammikuuta 2003) Korruptionvastaisen Greco-ryhmän Kreikkaa koskeva arviointiraportti valmistui toukokuussa 2002, toimitettiin sen jälkeen Kreikan viranomaisten hyväksyttäväksi ja julkaistiin lokakuussa 2002 (ts. kirjalliseen kysymykseen E-2321/02 annetun komission vastauksen jälkeen). On totta, että raporttiin sisältyy varsin yleisluonteinen toteamus, jonka mukaan useimmat (ilmoitetut) korruptiotapaukset liittyvät kreikkalaisten virkamiesten lahjontaan yhteisön rakennerahastotuen saamiseksi. Asiaa ei kuitenkaan käsitellä yksityiskohtaisemmin raportissa, jossa tarkastellaan ennen muuta korruptionvastaisten strategioiden ja elinten tilannetta. Ariadne-hanke: Kansalaisille suunnatut palvelut ja hallinnollinen tiedotustoiminta kansalaisten palvelukeskukset; kokonaistalousarvio 57,1 miljoonaa euroa, osarahoitetaan vuodesta 2002 alkaen tietoyhteiskuntaa koskevasta toimenpideohjelmasta osana Kreikalle kaudeksi 20002006 vahvistettua yhteisön tukikehystä. Ohjelman hallintoviranomaisen saamien tietojen mukaan täytäntöönpanosta vastaavat elimet(1) ovat: 1. sisäasiainministeriön julkis- ja aluehallinnon osasto, joka vastaa keskuksista pienissä, alle 10 000 asukkaan kunnissa (n. 700 kpl); 2. suuret, yli 10 000 asukkaan kunnat itse (n. 135). Pienissä kunnissa toimenpiteitä tuetaan alahankkeesta, jonka talousarvio on 39,2 miljoonaa euroa ja joka koskee yliopistotasoisen tietotekniikkaan erikoistuneen tilapäisen henkilöstön palkkaamista keskuksiin vuoteen 2003 kestävän kokeiluvaiheen aikana. Kreikan paikallishallintoliitto EETAA vetää alahanketta sisäasiainministeriön puolesta ministeriöltä saamiensa ohjeiden mukaisesti, vahvistaa henkilöstön pätevyysvaatimukset ja laatii työsopimusten mallit. Komission tietoon ei ole tähän mennessä tullut Ariadne-hankkeen toteutusta koskevia valituksia, säännönvastaisuuksia tai muita ongelmia. Mikäli mahdollisen valituksen perusteella tehtävissä tarkastuksissa tai rakennerahastoasetuksissa säädetyissä säännöllisissä tarkastuksissa havaitaan, että säännönvastaisuuksia tai muita ongelmia on esiintynyt, komissio toteuttaa kaikki tarvittavat toimenpiteet kyseisten asetusten mukaisesti. Se päättää suoritettavista tarkastuksista ja niiden kohteista saatuaan jäsenvaltion selvityksen asiasta. (1) Lopulliset tuensaajat.